b'\n_START_ARTICLE_\nDragan \xc5\xa0anda\n_START_SECTION_\n\xc5\xbdivljenje\n_START_PARAGRAPH_\nOsnovno \xc5\xa1olo je obiskoval 1889\xe2\x80\x9393 v Rogatcu, Makolah in Beljaku, gimnazijo 1893\xe2\x80\x931901 v Mariboru, maturiral je leta 1901. Dobil je Schillerjevo nagrado za pesni\xc5\xa1ko zbirko. Na Dunaju je \xc5\xa1tudiral sloven\xc5\xa1\xc4\x8dino, franco\xc5\xa1\xc4\x8dino, nem\xc5\xa1\xc4\x8dino in latin\xc5\xa1\xc4\x8dino. Leta 1902 je opravil enoletno voja\xc5\xa1ko slu\xc5\xbebo v Trstu. Na Dunaju je bil kasneje srednje\xc5\xa1olski profesor, leta 1919 pa je za\xc4\x8del pou\xc4\x8devati na realki v Ljubljani, kjer je bil Kosovelov literarni mentor. Od 1923 do upokojitve iz politi\xc4\x8dnih razlogov leta 1932 je u\xc4\x8dil na III. dr\xc5\xbeavni gimnaziji. 1939 se je preselil v Beograd. Pokopan je v Rogatcu. Njegov starej\xc5\xa1i brat je pesnik Janko \xc5\xa0anda.\n_START_SECTION_\nDelo\n_START_PARAGRAPH_\nOcvirkov komentar o njem je, da je \xc5\xa0anda \xc2\xbbmrzel racionalist in logisti\xc4\x8dni verzifikator\xc2\xab._NEWLINE_Zbirka Poezije in drama Lepa Vida, izdani v samozalo\xc5\xbebi, sta bili slabo sprejeti. V Poezijah je posnemal psalmisti\xc4\x8dno pesni\xc5\xa1tvo in litanije, pri Lepi Vidi pa se je naslonil na staro klasiko, Shakespearja in Goetheja. Delo je zelo \xc5\xa1iroko, skorajda operno zasnovano, ima veliko monologov in miselnih razglabljanj, ter je napolnjeno s \xc4\x8dustvi. Vmes so liri\xc4\x8dne pesmi, ki spominjajo na stare zbore. Drama je pogosto nejasna zaradi kopi\xc4\x8denja besed. Ostala dela niso bila izdana._NEWLINE_V Grofov celjskih pentagoniji je \xc5\xbeelel prikazati slovensko zgodovino od ustoli\xc4\x8devanja karantanskih vojvod do dinasti\xc4\x8dnih bojev po Ulrikovi smrti. Njegov namen je bil uveljaviti idejo o slovenski oziroma jugoslovanski dr\xc5\xbeavi. Bil je mnenja, da so si tega \xc5\xbeeleli \xc5\xbee celjski grofje, a trditev so zavrnili \xc5\xbee v njegovem \xc4\x8dasu. Delo ni bilo nikoli izdano.'